Minuutin puheenvuorot poliittisesti tärkeistä asioista
Puhemies
(PL) Esityslistalla on seuraavana minuutin puheenvuorot poliittisesti tärkeistä asioista.
Ioannis Kasoulides
(EN) Arvoisa puhemies, mainitsitte aiemmin kuolemanrangaistuksen. Puhumme täällä usein esimerkiksi Kiinassa tai Iranissa täytäntöönpannuista kuolemanrangaistuksista. Haluaisin kuitenkin tuoda esiin erään tapauksen, jossa ohiolainen, yhdysvaltalainen, mies kärsi ensin 30 vuoden vankeusrangaistuksen ja sen jälkeen vielä kuolemanrangaistuksen, koska hänen tapauksessaan oli noudatettava asianmukaista menettelyä. Kahden kovimman rangaistuksen langettaminen on eurooppalaisen mittapuun mukaan erittäin julmaa kohtelua.
Olenkin sitä mieltä, että meidän olisi otettava kuolemanrangaistus puheeksi Yhdysvaltojen, tärkeimmän liittolaisemme, kanssa. Esiin olisi syytä ottaa myös toinen tapaus, jossa henkilö osoittautui syyttömäksi vietettyään 35 vuotta vankilassa. Kuolemanrangaistuksella ei ole estävää vaikutusta; sitä ei voi oikaista; siitä ei ole paluuta.
Cristian Dan Preda
(RO) Viime viikkoina Islanti on esiintynyt lehtien etusivuilla, koska vuoden alussa maan presidentti kieltäytyi hyväksymästä niin kutsuttua Icesave-lakia ja päätti järjestää siitä kansanäänestyksen. Päätös on saanut Yhdistyneen kuningaskunnan ja Alankomaiden hallitukset esittämään vastalauseensa. Mielestäni kyseessä on puhtaasti kahdenvälinen kiista, jonka ei pitäisi vaikuttaa Islannin EU-jäsenyyden valmisteluprosessiin.
Minusta komission tulisi määritellä selkeästi kantansa siihen, millaisia vaikutuksia Icesave-lain hyväksymisellä tai hylkäämisellä on siihen, täyttääkö Islanti Kööpenhaminan Eurooppa-neuvoston määrittelemät taloudelliset kriteerit.
Ágnes Hankiss
(EN) Arvoisa puhemies, usein sanotaan, että pelon ei pidä antaa ohjata toimiamme. Jotkut epäilevät, että lentokenttien turvatoimet ovat kenties liiankin tiukkoja. Detroitin terrori-iskun yritys sai meidät kuitenkin huomaamaan, etteivät turvajärjestelmämme ole liian tiukkoja, vaan edelleen varsin puutteellisia.
Kuten tiedätte, Slovakian salainen palvelu laittoi muoviräjähteitä erään Slovakian kansalaisen matkalaukkuun. Matkustaja ja laukku pääsivät ongelmitta koneeseen ja laskeutuivat Irlantiin. Koe oli epäilemättä huomiota herättävä, mutta se ei ainakaan vahvistanut kansalaisten luottamusta siihen, että viranomaiset suhtautuvat vakavasti sen paremmin turvallisuuteen kuin ihmisten yksityisyyden suojaan.
Kansalaisille tulvii lehdistön välityksellä päivittäin ristiriitaisia tietoja ja vääriä tulkintoja. Esimerkiksi Detroitin tapauksen jälkeen huomio on kiinnittynyt henkilöskannereihin, joiden on esitetty olevan paras ratkaisu.
(Puhemies keskeytti puhujan.)
Cătălin Sorin Ivan
(RO) Lissabonin strategian mukaan EU:sta oli määrä tulla maailman kilpailukykyisin ja dynaamisin tietoon perustuva talous vuoteen 2010 mennessä. Nyt ollaan vuodessa 2010. Strategian tavoitteet eivät ole lähimainkaan toteutuneet, ja EU on syvimmässä talouskriisissä sitten vuoden 1933.
Vaikka tavoitteita ei ole saavutettu, ne on säilytettävä ensisijaisina tavoitteina Euroopan unionin asialistalla. Puheenjohtajavaltio Espanja on pääministeri Zapateron suulla vakuuttanut meille, että strategian tavoitteita viedään jatkossakin eteenpäin, ja uudeksi määräajaksi on asetettu vuosi 2020. Näin pitkän ajan jälkeen on sietämätöntä, että meidän täytyy odottaa vielä toiset kymmenen vuotta, ennen kuin odotettuja tuloksia alkaa näkyä.
Yksi strategian keskeisistä kohdista on investoiminen koulutukseen ja tutkimukseen. Yksikään talous maailmassa ei voi kehittyä ilman koulutettua väestöä. Siksi olen sitä mieltä, että koulutusjärjestelmien rahoittamisen olisi oltava Euroopassa ensisijaisena tavoitteena. Pahoittelen hallitusten lyhytnäköistä politiikkaa. Ne pienentävät maidensa koulutusbudjetteja, jolloin ne eivät aiheuta haittaa vain nykyhetken yhteiskunnalle, vaan synnyttävät pitkäaikaisia ongelmia.
Haluaisin tässä yhteydessä ilmoittaa, että aion jättää myös kirjallisen lausuman, joka on valmiina allekirjoitettavaksi seuraavasta istunnosta lähtien.
(Puhemies keskeytti puhujan.)
Sylvie Guillaume
(FR) Arvoisa puhemies, hyvät kollegat, haluan palata keskusteluun henkilöskannerien asentamisesta lentokentille. Sitä ehdotetaan ratkaisuksi terrorismin uhkaan, mutta samalla se synnyttää pelkoa.
Jotkut jäsenvaltiot rynnivät jo täyttä vauhtia eteenpäin, vaikka eivät ole vielä edes selvittäneet, millaisia vaikutuksia toimenpiteellä on kansanterveyteen, turvallisuuteen sekä ennen kaikkea kansalaisvapauksiin. Jos realistisia ollaan, 100-prosenttista turvallisuutta ei ole olemassakaan. Keskittyminen voi aina herpaantua, inhimillisiä erehdyksiä tapahtua.
Lisäksi esimerkiksi Amsterdam-Detroit-lennolla epäonnistunut isku osoitti erityisen selvästi tietojärjestelmien puutteet. Siksi juuri tällä alalla meidän täytyy löytää ratkaisuja, joilla synnytetään uudenlaista tietojen vaihdon ja luottamuksen kulttuuria eri viranomaisten ja muiden osapuolten välille.
Keskittymällä yksinomaan lentokenttiin sivuutetaan samalla kokonaan se mahdollisuus, että vihamieliset ryhmät saattavat kohdistaa iskunsa myös rautatieasemiin, metroverkostoihin tai muihin paikkoihin, joissa on koolla paljon ihmisiä, ja sellaisiahan on paljon.
Siispä ennen kuin tehdään hätäisiä ja kalliita päätöksiä, otetaanpa uudelleen aloite haltuumme ja käydään laajaa ja avointa keskustelua objektiivisesti ja vailla turhaa tunteilua.
Gianni Vattimo
(IT) Arvoisa puhemies, hyvät kollegat, Koillis-Italiaa edustavana parlamentin jäsenenä haluaisin tuoda parlamentin ja komission tietoon muutamia tapauksia, joissa Italian hallituksen ja Piemonten paikallisviranomaisten epäillään rikkoneen voimassa olevia perussopimuksia ja kansalaisten demokraattisia oikeuksia uuden Lyonin ja Torinon välisen rautatielinjan suunnittelun yhteydessä.
EU:n myöntämän huomattavan rahoituksen ehtona oli, että paikallisväestö tukee hanketta ja että osa rahoituksesta tulee yksityisiltä italialaisilta sijoittajilta. Nämä kaksi ehtoa eivät ole täyttyneet, koska toisaalta yksityistä italialaista rahoitusta ei ole ja toisaalta paikallisyhteisöt on hiljennetty viranomaisten määräyksellä, jonka mukaan ne saavat esittää vain rautatielinjaa tukevia kannanottoja.
Koska ehdot eivät täyty, on syytä epäillä, että Italia tavallaan pettää EU:ta.
Sandrine Bélier
(FR) Arvoisa puhemies, olen pahoillani. Tämä on ensimmäinen puheenvuoroni. Tarkistin, että menettely oli asianmukainen, ja sillä välin ... Pyydän anteeksi.
Arvoisa puhemies, hyvät kollegat, näin YK:n "biologisen monimuotoisuuden kansainväliseksi teemavuodeksi" julistaman vuoden alussa haluan muistuttaa teitä siitä, ettei vuosiksi 2004-2010 laadittu eurooppalainen strategia ole pystynyt pysäyttämään biologisen monimuotoisuuden vähenemistä.
40 prosenttia luonnonperinnöstämme on uhattuna. Biologisen monimuotoisuuden tila on planeettamme terveydentilan mittari ja samalla kehitysjärjestelmämme terveyden mittari, ja sen kriisi on koko ajan syvenemässä.
Siksi toivon, että tänään ja huomenna Euroopan unioni ja Euroopan parlamentti vastaavat haasteeseen ja saavat laadittua kunnianhimoiset ja kattavat tavoitteet, joilla biologisen monimuotoisuuden häviäminen saadaan pysäytettyä ja jotka koskevat kaikkia vuonna 2010 toteutettavia alakohtaisia toimia.
Meidän on toimittava. Aikaa on vielä, ja 2010 on vuosi, jolloin kaikki on mahdollista. Toivon, että pystymme parempaan kuin Kööpenhaminassa.
Søren Bo Søndergaard
(DA) Arvoisa puhemies, Turkki kielsi kurdien DTP-puolueen, ja sen vuoksi monia puolueen jäseniä on pidätetty, mukana demokraattisesti valittuja pormestareita ja entisiä parlamentin jäseniä. Itse vierailin Turkissa joulun ja uuden vuoden välillä ollakseni paikalla DTP:n johtajaa Ahmet Türkiä vastaan käydyssä oikeudenkäynnissä. Poliisit oli lähetetty hänen peräänsä, vaikka hänen parlamentaarista koskemattomuuttaan ei ollut kumottu. Viime viikolla Diyarbakirin kaupungin pormestaria Osman Baydemiria kiellettiin poistumasta maasta. Sen vuoksi hän ei pääse osallistumaan täällä parlamentissa 3.-4. helmikuuta järjestettävään kurdiasioita käsittelevään konferenssiin.
Siksi pyytäisin puhemiestä - ja toivon, että puhemiehellä on aikaa kuunnella pyyntöni - esittämään Turkin viranomaisille vastalauseen ja vaatimaan, että Diyarbakirin demokraattisesti valittu pormestari saisi vierailla Euroopan parlamentissa ensi viikolla.
Puhemies
(PL) Kiitos kommentistanne. Voitteko lähettää minulle sähköpostitse muistutuksen asiasta, jotta saadaan tarkennettua, mitä tapausta tarkoitatte.
Barry Madlener
(NL) Arvoisa puhemies, hyvät kollegat, Alankomaissa ilmaisuvapaus on vakavasti uhattuna. Puolueemme johtaja Geert Wilders joutuu alankomaalaisen tuomioistuimen eteen ensi viikolla. Ei siksi, että hän olisi tehnyt mitään rikosta, vaan poliittisten näkemystensä takia. Vapauspuolue varoittaa islamilaistumisen seurauksista. Islam ei ole uskonto, se on ideologia, joka pyrkii saamaan meidät valtaansa. Islam ei rakasta länsimaista vapautta ja demokratiaa. Islamin arvosteleminen käy usein kalliiksi poliitikoille ja mielipidevaikuttajille fundamentalistien uhkailujen takia. Se, että alankomaalaiset poliitikot ovat islamia arvosteltuaan saaneet nyt myös syyttäjänviraston ja tuomioistuimet kimppuunsa, on katastrofaalista vapautemme ja demokratiamme kannalta. Emme voi antaa tällaista tapahtua, ja siksi soitamme hälytyskelloja Alankomaiden ja vapaiden länsimaiden puolesta. Pysäyttäkää islamilaistuminen! Tehkää loppu poliitikkojen asettamisesta syytteeseen poliittisten näkemystensä vuoksi! Tulevana keskiviikkona aiomme Alankomaissa osoittaa mieltä vapautemme puolesta. Antakaa tukenne Geert Wildersille ja tulkaa seuraamaan tätä urheaa poliitikkoa vastaan käytävää, pöyristyttävää poliittista oikeudenkäyntiä!
Marian-Jean Marinescu
(RO) Minusta on hienoa, että puheenjohtajavaltio Espanja aikoo toteuttaa esittämänsä ohjelman pohjalta hankkeita, joilla vahvistetaan ja muutetaan Euroopan unionia innovaatioiden ja laillistamisen kautta. Pahoittelen kuitenkin sitä, ettei Espanjan puheenjohtajakauden ohjelmassa mainita sisävesireittejä, erityisesti Rein-Main-Tonava-väylää, vaikka viime vuonna Euroopan komissio lupasi aloittaa Tonava-strategian laatimisen vuonna 2010.
Olen tietoinen siitä, että puheenjohtajavaltio Espanjalla on lukuisia muita tehtäviä hoidettavanaan, kuten Lissabonin sopimuksen voimaantulo ja oikeuskäytännön muutokset, institutionaaliset muutokset, kriisitoimenpiteiden hallinnointi sekä kestävän kasvun palauttaminen.
Minusta kuitenkin liikenneinfrastruktuurin parantaminen, ja ensisijaisesti sisävesiliikenteen infrastruktuurin, johon myös Tonava kuuluu, on multimodaalisuuden ohella niitä keinoja, joilla voidaan taata kestävä kehitys ja luoda uusia työpaikkoja. Tästä syystä katson, että tämän osa-alueen puuttuminen Espanjan puheenjohtajakauden ohjelmasta on epäkohta, joka on kiireesti korjattava.
Maria do Céu Patrão Neves
(PT) Arvoisa puhemies, hyvät kollegat, huono sää on koetellut pahoin useita jäsenvaltioita, etenkin viime joulukuussa, ja sillä on ollut katastrofaalisia seurauksia maanviljelyksen kannalta. Portugali on yksi noista maista. Se kärsi 23. joulukuuta alkaneista rankkasateista ja niihin liittyneistä raekuuroista ja voimakkaista tuulista, jotka aiheuttivat suurta tuhoa länsirannikolla ja Algarven alueella. Myrsky aiheutti yli 80 miljoonan euron vahingot ja vaikutti noin tuhanteen viljelijään, jotka menettivät satonsa, eikä heillä ole mitään mahdollisuutta saada tuotantoa käyntiin vielä tulevina kuukausinakaan. Esimerkiksi kasvihuonekasvien vuoden 2010 sato on tuhoutunut peruuttamattomasti, ja 90 prosenttia infrastruktuurista on korjauskelvottomana.
On syytä muistaa ensinnäkin, että luonnonkatastrofit toistuvat aika ajoin ja ilmastonmuutoksen voidaan odottaa vielä lisäävän ja pahentavan niitä entisestään. Toiseksi tappioiden korvaamiseen tarjolla oleva apu on tälläkin hetkellä riittämätöntä ja kolmanneksi katastrofien aiheuttamia vahinkoja ei korvata Euroopan unionin solidaarisuusrahastosta. Sen vuoksi olemme sitä mieltä, että nyt olisi saatava kiireellisesti perustettua eurooppalainen turvajärjestelmä, jotta ...
(Puhemies keskeytti puhujan.)
Ricardo Cortés Lastra
(ES) Arvoisa puhemies, haluan ensinnäkin ilmaista osanottoni ja myötätuntoni Haitin maanjäristyksen uhreille.
Tämä tuhoisa maanjäristys, joka iski viime vuoden neljän hurrikaanin perään, ei saisi viedä huomiotamme siitä, millainen maan tilanne oli ennen järistystä: 80 prosenttia väestöstä eli köyhyydessä. Lapsikuolleisuus oli Amerikan maiden korkein, ja köyhyys, väkivalta ja maastamuutto olivat jo arkipäivää suurelle osalle Haitin väestöä.
Näissä olosuhteissa ei riitä, että toimitamme humanitaarista apua. On myös varmistettava, että työ jatkuu sen jälkeenkin, kun Haiti ei enää ole päivittäin lehtien etusivuilla, ja että Haiti kehittyy kestävällä, koordinoidulla ja tasapainoisella tavalla.
Corina Creţu
(RO) Kolme vuotta Euroopan unioniin liittymisensä jälkeen romanialaiset ja bulgarialaiset eivät edelleenkään nauti täysiä oikeuksia EU:n kansalaisina. Vaikka työvoiman vapaa liikkuvuus on yksi Euroopan yhdentymisen perusperiaatteista, kymmenellä jäsenvaltiolla on edelleen voimassa Romanian ja Bulgarian kansalaisiin sovellettavia esteitä.
Kansallisille työmarkkinoille pääsyyn liittyviä rajoituksia on päätetty laajentaa huolimatta Euroopan komission suosituksista, joiden mukaan itäeurooppalaisten työntekijöiden liikkuvuus ei ole häirinnyt työmarkkinoita vaan on pikemminkin synnyttänyt talouskasvua. Talouskriisiä käytetään valitettavasti perusteluna rajoitusten säilyttämiselle ja viitataan kotimaan työttömyyteen ja paineeseen, jota maahanmuuttajat aiheuttavat työmarkkinoille.
Totuus on kuitenkin se, että uusista jäsenvaltioista tulvivan työvoiman mahdollisia vaikutuksia on liioiteltu, ja lisäksi esteiden säilyttäminen estää maita hyödyntämästä kaikkea sitä työvoimaa, jonka avulla olisi mahdollista päästä ulos nykyisestä kriisistä ja joka voisi edistää Euroopan talouskasvua. Siksi toivon, että uusi komissio ryhtyy päättäväisemmin torjumaan tällaisia protektionistisia toimenpiteitä, jotka rajoittavat syrjivällä tavalla työvoiman vapaata liikkuvuutta Euroopan unionissa.
Izaskun Bilbao Barandica
(ES) Hyvät kollegat, mitä te ajattelisitte, jos teitä pidättämään tulleiden poliisien mukana olisi kameroita maan suurimmista tv-yhtiöistä, jotka lähettäisivät pidätyksenne suorana lähetyksenä?
Miltä teistä tuntuisi, jos teitä syytettäisiin kuulumisesta aseelliseen ryhmään, teidät pidätettäisiin ja pidettäisiin eristyksissä viisi vuorokautta ja sen jälkeen varanne jäädytettäisiin ja teidät pantaisiin vankilaan puoleksitoista vuodeksi siitä syystä, että toimitte päätoimittajana siihen aikaan ainoassa baskinkielisessä sanomalehdessä, joka lakkautettiin ilman tuomioistuinkäsittelyä?
Lisäksi suurin osa vangeista on kertonut, että heitä kidutettiin. Mitä ajattelisitte, jos seitsemän vuotta myöhemmin odottaisitte edelleen oikeudenkäyntiä, vaikka yleinen syyttäjä olisi halunnut luopua tapauksesta näytön puutteessa? Mitä ajattelisitte siitä, että tapaukseen liittyisi vielä toinen osa, talousrikossyyte, joka myös odottaisi oikeudenkäyntiä?
Tällainen on ollut tilanne kymmenellä ihmisellä, joista suurin osa on toimittajia, helmikuusta 2003 lähtien, jolloin Espanjan korkein oikeus päätti lakkauttaa Egunkaria-sanomalehden ilman tuomioistuinkäsittelyä. Kaiken tämän jälkeen oikeudenkäynti on nyt käynnissä, mutta koska aikaa on kulunut ja olosuhteet ovat sellaiset kuin edellä kerroin, oikeudenkäynnin tuskin voidaan odottaa olevan oikeudenmukainen syytettyjen ja heidän oikeuksiensa kannalta.
Margrete Auken
(DA) Arvoisa puhemies, lähes vuosi sitten parlamentti hyväksyi mietintöni, joka käsitteli Espanjan kiivaan ja piittaamattoman kaupunkirakentamisen seurauksia. Mietinnössä, joka hyväksyttiin hyvin laajalla enemmistöllä, ilmaistiin vakava huoli useista EU:n lainsäädännön sekä EU:n perusperiaatteiden rikkomuksista, joita tuossa yhteydessä oli tapahtunut. Esimerkiksi monet Espanjassa asuvat kansalaiset - myös monet muiden EU:n jäsenvaltioiden kansalaiset - katsovat joutuvansa maksamaan korruptiosta ja muista väärinkäytöksistä, joihin kiinteistöyhtiöt, yrittäjät, virkamiehet ja jopa kansalaisten valitsemat edustajat syyllistyvät. Heidän kotejaan puretaan. He ovat ostaneet talonsa hyvässä uskossa, mutta heille ei makseta edes mitään korvausta niiden purkamisesta.
Emme ole vielä saaneet Espanjan hallitukselta mitään vastausta mietinnössä esitettyyn arvosteluun. Siksi toivon, että voisitte virallisesti pyytää Espanjan hallitusta ilmoittamaan Euroopan parlamentille kantansa Aukenin mietinnössä esitettyihin päätelmiin.
Kyriacos Triantaphyllides
(EL) Arvoisa puhemies, haluaisin kiinnittää huomionne Italian kauheaan tilanteeseen. Maatalousalalla laittomasti työskentelevät maahanmuuttajat ovat joutuneet ennennäkemättömän voimakkaan muukalaisvihamielisyyden ja rotuväkivallan kohteiksi.
Tarkemmin sanottuna yli 1 500 maahanmuuttajaa on jättänyt kotinsa tai joutunut viranomaisten suorittamien pakkosiirtojen kohteiksi Rozzanon kaupungissa. Laiton maahanmuutto kriminalisoitiin hiljattain Italiassa, ja se on johtanut laittomien maahanmuuttajien hyväksikäytön lisääntymiseen ja rajoittaa heidän mahdollisuuksiaan löytää työtä ja asuntoa tai hyödyntää peruspalveluja.
Siksi vaadin komissiota ja neuvostoa tutkimaan mahdollisuutta saattaa siirtotyöläisten ja heidän perheenjäsentensä oikeuksien suojelua koskevan YK:n kansainvälisen yleissopimuksen määräykset osaksi Euroopan unionin lainsäädäntöä. Tavoitteenamme tulee olla tällaisten tilanteiden estäminen Euroopan unionissa.
Puhemies
(EN) Jäsen Auken, voisitteko toimittaa minulle lyhyen yhteenvedon tapauksesta, jotta voin hoitaa asian lähiaikoina.
Janusz Wojciechowski
(PL) Arvoisa puhemies, useita viikkoja sitten Euroopan komissio hylkäsi Puolan hallituksen pyynnön saada myöntää avustuksia tupakantuotantoa harjoittavien maatilojen rakenneuudistuksia varten. Päätös romahduttaa noin 15 000 pientä, lähinnä Kaakkois-Puolassa sijaitsevaa perhetilaa, jotka tuottavat tupakkaa. Alue on yksi Euroopan unionin köyhimmistä.
En tiedä komission päätöksen perusteluja, mutta vaikka syynä olisivat Puolan hallituksen tekemät muotovirheet, byrokraattiset menettelyt eivät saisi raunioittaa oikeiden ihmisten elämää. Siksi pyytäisin Euroopan komissiota tarkastelemaan asiaa uudelleen ja harkitsemaan suostumista Puolan hallituksen pyyntöön köyhien viljelijöiden tähden.
Rui Tavares
(PT) Hyvät parlamentin jäsenet, kollegani Kyriacos Triantaphyllides kuvailikin jo Calabriassa, Etelä-Italiassa tapahtuvaa ulkomaisen työvoiman hyväksikäyttöä. Minun täytyy vielä lisätä, että asiaan liittyy huolestuttavia rasistisia piirteitä: mustat siirtotyöläiset työskentelevät erillään, asuvat erillään, ja poliisi kuljetti heidät pois erikseen, sen jälkeen, kun heitä oli ammuttu ja kehotettu poistumaan Rozzanon alueelta, Calabriasta.
Nyt kun osa heistä on karkotuskeskuksissa odottamassa karkotusta, meidän on syytä kysyä, toimivatko Italian viranomaiset hyvässä uskossa luvatessaan suojelevansa heitä, kun nyt kuitenkin osa heistä karkotetaan. Voimmeko puhtain mielin karkottaa ihmisiä, jotka ovat joutuneet rasistisen vainon kohteiksi? Voiko Italian tasavalta, Euroopan unionin jäsenvaltio, tehdä lopun etnisistä puhdistuksista, joita Calabrian mafian, N'Dranghetan, rikolliset jäsenet ovat aloittaneet? Onko sitä paitsi hyväksyttävää, ettei uhreille edes kerrota heidän oikeuksistaan?
Meidän on tutkittava asia perusteellisesti, ja jotta se onnistuisi, ketään Rozzanon tapahtumien uhreista ei saa karkottaa.
John Bufton
(EN) Arvoisa puhemies, maailmanpolitiikassa keskitytään tällä hetkellä planeettamme tulevaisuuteen. Maailman väkimäärän kasvua koskevien keskustelujen keskellä Euroopan unioni ei ole kuitenkaan juuri kiinnittänyt huomiota maahanmuuton ongelmiin. Sen sijaan ihmisten liikkuvuutta edistäviä toimia viedään läpi käyttäen perusteluina niitä tavanomaisia aivovuodon tukkimista ja talouden elvyttämistä.
EU:n tietojen mukaan Yhdistyneeseen kuningaskuntaan tuli viime vuonna 1,7 miljoonaa maahanmuuttajaa, eli lähes kaksinkertaisesti viiden vuoden takaiseen verrattuna. Juuri ennen joulua Serbia haki EU:n jäsenyyttä, ja Kroatia voi liittyä jäseneksi jo vuonna 2012. Rooman sopimuksessa säädetyn työntekijöiden vapaan liikkuvuuden täysimääräiset vaikutukset ovat kuitenkin vielä näkemättä. Vuonna 2004 Euroopan unioniin liittyneiden maiden - muun muassa Puolan, Tšekin ja Latvian - kansalaisille ovi on täysin auki vasta ensi vuonna. Bulgarian ja Romanian osalta se tapahtuu vuonna 2014. Koska molempien näiden maiden elintaso on hyvin alhainen, voin vain kuvitella, miten merkittävä vaikutus sillä on kehittyneempiin jäsenvaltioihin.
Muu Eurooppa voi katsoa paheksuvasti, kun me vaadimme veto-oikeutta maahanmuuttopolitiikassa. Lissabonin sopimus antaa EU:lle näissä asioissa lähes yhtä paljon valtaa kuin YMP maatalouspolitiikassa, ja olisi täysin vastuutonta jättää huomiotta se vaikutus...
(Puhemies keskeytti puhujan.)
Csanád Szegedi
(HU) Arvoisa puhemies, hyvät kollegat, teoriassa Euroopan unioni perustuu vapauden, demokratian, ihmisoikeuksien ja perusvapauksien kunnioittamisen sekä oikeusvaltion periaatteisiin. Nämä periaatteet ovat yhteisiä kaikille jäsenvaltioille. Valitettavasti näin on vain teoriassa, sillä Slovakia halveksii EU:n periaatteita joka päivä. Siksi ehdotankin, että EU ryhtyy tarvittaviin oikeudellisiin toimiin Slovakian jäsenyyden keskeyttämiseksi siihen asti, kunnes se kumoaa rasistisen kielilain, jolla nöyryytetään unkarilaisia joka päivä. Valitettavasti Slovakia ei ole Karpaattien altaan ainoa maa, joka kunnostautuu EU:n periaatteiden rikkomisessa. Romania käy myös poliittista kampanjaa unkarilaisvähemmistön sortamisen puolesta. Yli 300 000 unkarilaisen häätäminen kokonaan pois niin kutsutulta Partiumin alueelta (Länsi-Romaniassa) on syynä siihen, että nyt on tullut aika aloittaa keskustelu unkarilaisten paikallisesta itsehallinnosta kyseisillä alueilla sekä Transilvanian Székelyn alueen autonomiasta.
José Manuel Fernandes
(PT) Arvoisa puhemies, hyvät kollegat, 22. lokakuuta 2008 Euroopan parlamentin puhemies ja neuvosto julistivat vuoden 2010 köyhyyden ja sosiaalisen syrjäytymisen torjunnan eurooppalaiseksi teemavuodeksi. Tällä hetkellä 78 miljoonaa ihmistä Euroopan unionissa on vaarassa ajautua köyhyyteen, ja heistä 19 miljoonaa on lapsia. Talouskriisin vaikutusten, muun muassa työttömyyden lisääntymisen, vuoksi köyhyyden torjuntaan panostaminen on nyt entistäkin tärkeämpää.
Poliittisen työmme ensisijaiseksi kohteeksi tulisi asettaa ihmiset ja ihmisarvo, emmekä saa sivuuttaa sitä tosiasiaa, että Euroopassa on ihmisiä, jotka näkevät nälkää. Tästä syystä katson, että Euroopan unionin on nyt arvioitava sosiaalista tilannetta ja tarvittaessa lisättävä köyhyyden torjuntaan suunnattujen aloitteiden toteuttamiseen tarkoitettuja varoja. Siihen tarvitaan talousarviovaroja.
Róża, Gräfin von Thun Und Hohenstein
(PL) Arvoisa puhemies, onnittelitte meitä Lissabonin sopimuksen hyväksymisestä. Se on hyvin tärkeää. Nyt kun Haiti tarvitsee niin kipeästi apuamme, huomaamme taas uudelleen, miten tärkeää on, että Euroopan unioni toimii tehokkaasti.
Emme saa teeskennellä, ettemme huomanneet, miten ala-arvoista sopimuksesta käyty keskustelu monissa jäsenvaltioissa oli. Ihmisten tietämys sopimuksesta oli heikkoa, ja sopimuksen vastustajien ja vahvan Euroopan unionin vastustajien kiihkomieliset syytökset jäivät usein vaille vastausta. Kansan keskuudessa elää edelleen erilaisia vääriä uskomuksia sopimuksesta. Nyt, kun Lissabonin sopimus on voimassa, meillä on mainio tilaisuus järjestää sopimusta ja unionia käsittelevä tiedotuskampanja. Tätä tilaisuutta ei saa jättää käyttämättä missäänpäin Euroopan unionia. Emme saa hukata tätä mahdollisuutta. Siksi pyytäisin, että yhteiskunnallisesta viestinnästä vastaavat Euroopan unionin elimet hyödyntäisivät tämän uuden aikakauden alun tehokkaan tiedotuskampanjan järjestämiseen, unionia koskevan tietämyksen lisäämiseen sekä eurooppalaisen identiteetin luomiseen.
Ramón Jáuregui Atondo
(ES) Arvoisa puhemies, vain pari päivää sitten Ranskan, Portugalin ja Espanjan poliisi pidätti kaksi ETA:n kommandoyksikköä. Ne olivat aikeissa tehdä Espanjaa vastaan terroristi-iskun, jossa oli tarkoitus käyttää räjähteitä.
Haluan esittää julkiset kiitokset kaikkien espanjalaisten terrorismin uhrien puolesta Portugalin ja Ranskan poliisille yhteistyöstä tuossa tärkeässä tilanteessa. Eurooppaan kuuluminen on myös tätä. Hyvät kollegat, haluan muistuttaa, että Espanjassa on kuollut lähes tuhat ihmistä ETA:n terroritekojen seurauksena, eikä ole mitään syytä, ei poliittista eikä moraalista, ei minkäänlaista syytä, joka oikeuttaisi terrorismin.
Haluan kiittää Ranskaa ja Portugalia yhteistyöstä taistelussa ETA:ta vastaan.
Zigmantas Balčytis
(EN) Arvoisa puhemies, haluan kiinnittää huomionne Baltian maiden itärajalla vallitsevaan tilanteeseen. Jo monen vuoden ajan, aina ennen joulua, kaikkialta Euroopasta tulevia rekkoja on pysäytetty EU:n itärajalle.
Tilanne aiheuttaa vakavia ongelmia sekä liikennöitsijöille että EU:ssa toimiville yrityksille. Se kiristää entisestään EU:n ja sen naapureina olevien kolmansien maiden suhteita. Mielestäni vasta perustetun EU:n ulkosuhdehallinnon tulisi reagoida tilanteeseen ja tehdä entistä aktiivisemmin yhteistyötä kolmansien maiden kanssa tilanteen ratkaisemiseksi.
Nicole Kiil-Nielsen
(FR) Arvoisa puhemies, hyvät parlamentin jäsenet, Gazan aluetta uhkaa tukehtuminen. Alue on ollut Israelin tiukassa saarrossa vuodesta 2007 lähtien, ja vuonna 2009 Gazaan tehtiin verinen hyökkäys. Sen johdosta laadittiin Goldstonen raportti, jossa tuomittiin Israelin sotilasviranomaiset, joita syytetään sotarikoksista.
Nyt puolestaan Egyptin viranomaiset ovat ryhtyneet rakentamaan maanalaista metalliestettä estääkseen tavarakuljetukset tunnelien kautta. Milloin tämä niin miehiin, naisiin kuin lapsiin kohdistuva kollektiivinen rangaistus oikein päättyy? Heidän kärsimyksensä kustannuksella näytellään poliittista teatteria, joka kuuluu kokonaan toiselle aikakaudelle.
Euroopan unionin on toimittava. Israelin tärkeimpänä talouskumppanina ja palestiinalaisalueiden suurimpana avunantajana Euroopan unionilla on kaikki valttikortit käsissään. Israelin hallitus on halukas muuttamaan politiikkaansa vain kansainvälisen yhteisön painostuksen edessä.
EU:lla voi olla ratkaiseva rooli rauhanprosessin käynnistämisessä uudelleen ja itsenäisen, suvereenin Palestiinan valtion luomisessa vuonna 1967 määriteltyjen rajojen sisälle, Itä-Jerusalem pääkaupunkinaan.
Jaroslav Paška
(SK) Arvoisa puhemies, viime vuoden lopussa muutamat Unkarin tasavaltaa edustavat parlamentin jäsenet herjasivat perusteettomasti, häpeämättä ja toistuvasti Slovakian tasavaltaa sellaisen lain hyväksymisestä, jolla heidän mukaansa viedään Slovakiassa asuvilta unkarilaisilta heidän oikeutensa.
Unkarilaisten levittäessä perättömiä huhuja Slovakian kuvitellusta laista Slovakia kääntyi vähemmistövaltuutetun Knut Vollebækin puoleen ja pyysi tätä laatimaan puolueettoman arvion Slovakiassa todella hyväksytystä lainsäädännöstä. Tämän vuoden alussa, 4. tammikuuta 2010, Etyjin vähemmistövaltuutettu Vollebæk antoi lausuntonsa valtion kielilaista. Lausunnossa vahvistettiin, että valtion kielilaki täyttää Slovakian tasavallan kansainväliset sitoumukset. Siinä todetaan myös, että laissa noudatetaan kansainvälisiä normeja ja sillä on oikeutettu päämäärä. Edelleen siinä todetaan nimenomaisesti, että valtion virallisen kielen edistämiseen tähtäävät toimet eivät heikennä kansallisiin vähemmistöihin kuuluvien henkilöiden kielellisiä oikeuksia. Etyjin vähemmistövaltuutettu Knut Vollebæk kehui Slovakian tasavaltaa.
Hans-Peter Martin
(DE) Arvoisa puhemies, useimmissa Euroopan unionin jäsenvaltioissa on myös käynnissä tuhoisa maanjäristys, mutta sellainen, joka ei näy päällepäin. Tarkoitan rahoitusmarkkinoilla jatkuvaa mullistusta. Nyt saimme kuulla, että Kärntenissä konkurssin tehneessä tai valtion haltuunottamassa pankissa oli käytössä myös EU:n varoja. Näin ollen vaadin, että OLAF käynnistää asianmukaisen tutkimuksen. Uuden puheenjohtajavaltion alaisuudessa sillä on kenties mahdollisuus toimia hieman aiempaa itsenäisemmin.
Tässä yhteydessä haluaisin muistuttaa myös Euroopan yritysten seurantakeskuksen tekemästä tutkimuksesta, joka käsitteli komission kytköksiä yritysmaailmaan, jotka ovat edelleen keskeinen ongelma. Suuryrityksillä on nimittäin edelleen liian vahva edustus asiantuntijaryhmissä, joiden kuuluisi etsiä keinoja juuri tämänkaltaisilta mullistuksilta suojautumiseen. Pienillä ja keskisuurilla yrityksillä, kuluttajajärjestöistä ja ammattiliitoista puhumattakaan, ei ole juuri mitään sananvaltaa. Yleensä niiden välinen suhde asiantuntijaryhmissä on 80:20. Sitä on muutettava viipymättä.
Gay Mitchell
(EN) Arvoisa puhemies, muutamien kollegojeni tavoin haluan ottaa esiin Haitin tilanteen. Tiedän, että meillä on tarkoitus keskustella aiheesta tämän istuntojakson aikana, mutta on yksi erityinen näkökohta, jonka haluan ottaa esiin tässä vaiheessa, ja se on se, että Yhdysvaltojen toiminta on paljon paremmin organisoitua. He ovat toki myös lähempänä aluetta kuin Euroopan unioni. Yksittäiset jäsenvaltiot ovat reagoineet erittäin hyvin. Esimerkiksi Belgian ilmavoimat on mukana paikan päällä.
Euroopan unioni on maailman suurin kehitysavun antaja, ja sen tulisi toimia tehokkaasti myös humanitaarisen avun toimittamisessa. Olen sitä mieltä, että uuden Lissabonin sopimuksen myötä nyt olisi aika perustaa kuusi kuukautta kerrallaan toimiva valmiusryhmä, jossa olisi mukana sekä suuria että pieniä jäsenvaltioita ja joka pystyisi EU:n toimielinten toimeksiannosta toimittamaan humanitaarista apua sinne, missä sitä kulloinkin tarvitaan. Sen ei tarvitse olla sama valmiusjoukko koko ajan, vaan se voi vaihtua puheenjohtajavaltion mukana, mutta valmiusjoukko olisi hyvä olla olemassa, jotta pystyisimme toimittamaan humanitaarista apua EU:n lipun alla.
Proinsias De Rossa
(EN) Arvoisa puhemies, meidän on pikaisesti toistettava Israelille vaatimuksemme Gazan saarron lopettamisesta - ja "meillä" tarkoitan parlamenttia, neuvostoa ja komissiota.
Vuosi sitten yli 1 400 ihmistä kuoli Gazan sodassa, suurin osa heistä siviilejä, mukaan lukien 300 lasta. Israel kuitenkin estää edelleen asuntojen, liikkeiden ja terveyskeskusten jälleenrakentamisen sekä puhtaan veden, saniteettipalvelujen ja sähkön jakelun ja vaikeuttaa riittäviä elintarviketoimituksia.
Euroopan on puututtava tilanteeseen myös estääkseen toimittaja Jared Malsinin, joka on Yhdysvaltojen kansalainen, karkotuksen ja vaadittava, että tämä saa jatkaa työtään Länsirannalla toimivan voittoa tavoittelemattoman uutistoimiston Ma'anin palveluksessa.
Komissio on estänyt kalastussopimuksen tekemisen Guinean kanssa, koska maan hallituksen toimet johtivat 150 mielenosoittajan kuolemaan. Miksi kohtelemme Israelia eri tavalla? Euroopan on nyt aika sanoa Israelille, että kärsivällisyytemme on lopussa ja että sen täytyy noudattaa kansainvälistä ihmisoikeuslainsäädäntöä, johon sisältyy myös vapaiden tiedotusvälineiden oikeus toimia hallituksen vaikutusvallan ulottumattomissa.
Ilda Figueiredo
(PT) Arvoisa puhemies, viime marraskuussa Euroopan komissio käynnisti julkisen kampanjan EU 2020 -strategian laatimiseksi. Tämän uuden strategian on määrä seurata niin kutsuttua Lissabonin strategiaa, jonka tavoitteet saivat aikanaan paljon kiitosta mutta jäivät toteutumatta, niin kuin työttömyyden ja köyhyyden lisääntyminen osoittaa.
Julkinen kuuleminen oli käynnissä viime viikkoon, eli tammikuun 15. päivään asti. Uuden komission kuulemiset ovat kuitenkin edelleen kesken, ja uudet komission jäsenet aloittavat tehtävissään vasta helmikuussa.
Mikä järki oli siis lopettaa julkinen kuuleminen näin tärkeästä asiakirjasta, kun uusi Euroopan komissio ei ole vielä tehtävässään? Meidän on palattava aiheeseen, ja pyytäisinkin teitä, arvoisa puhemies, kiinnittämään erityistä huomiota ehdotukseen siitä, että Euroopan komissio harkitsisi kantaansa uudelleen.
György Schöpflin
(EN) Arvoisa puhemies, puheenjohtajavaltio Espanja on käynnistämässä uuden Euroopan unionin toimielimen, puheenjohtajakolmikon toimintaa. Puheenjohtajakolmikoita on tietysti ollut aiemminkin, mutta tämä on ensimmäinen, jolle on laadittu yhteinen ohjelma, ja myös ensimmäinen, joka perustuu Lissabonin sopimukseen. Kaksi muuta puheenjohtajakolmikkoon kuuluvaa jäsenvaltiota ovat Belgia ja Unkari.
Unkarin näkökulmasta erityisen hyvää uudessa toimielimessä on se, että meillä on mahdollisuus tuoda prosessiin oma, kenties hieman erilainen panoksemme. Yksi aiheista, joita puheenjohtajakolmikossa on tarkoitus käsitellä ja joka on tällä hetkellä erityisen huolestuttava, on Euroopan kasvava vesipula. Ensimmäisen kerran historiansa aikana Euroopalla saattaa olla edessään vesipula. Strategisen sijaintinsa vuoksi Unkarilla on erityisen hyvät edellytykset nostaa asia EU:n asialistalle.
Nick Griffin
(EN) Arvoisa puhemies, kaksi kuukautta sitten vaalipiiriäni koetteli tuhoisa tulva. Tulvista syytettiin harhaanjohtavasti ilmastonmuutosta, mutta todellinen syy Cockermouthin kaupungin tuhoutumiseen oli EU:n määräämä julkisten palvelujen yksityistäminen/varastaminen. Tekoaltaiden asianmukaisen hallinnan tilalle on tullut United Utilities -yrityksen kustannussäästöjen synnyttämä piittaamattomuus, joka on johtanut turvamarginaalien laiminlyöntiin sekä lopulta hätäisesti tehtyyn ratkaisuun avata tulvasulut ja päästää tekoallas tulvimaan kaupunkiin.
Se, että tulvissa kuoli vain yksi ihminen, on pienoinen ihme, mutta vastaavanlaiset katastrofit tulevat jatkossa lisääntymään, kun yhä useammat julkiset palvelut päätyvät ahneiden yritysten käsiin.
Lisäksi äänestäjäni ovat järkyttyneitä siitä, etteivät he saa penniäkään EU:n solidaarisuusrahastosta, koska Yhdistynyt kuningaskunta ei ole oikeutettu tukeen, ellei vahinko ole suuruudeltaan yli 3 miljardia euroa. Koska Yhdistynyt kuningaskunta ei sijaitse maanjäristysalueella, on lähes mahdotonta kuvitella sellaista katastrofia, josta korvausta voitaisiin maksaa, joten brittiläisillä veronmaksajilla - jotka maksavat suhteettoman suuren maksuosuuden rahastoihin - ei ole mitään realistisia mahdollisuuksia hyötyä rahastosta. Se solidaarisuudesta. Me haluamme rahamme takaisin!
Puhemies
(EN) Haluan selittää, että otan puheenvuoroja jakaessani huomioon myös sen, käyttikö jäsen minuutin puheenvuoron viime tai sitä edellisellä istuntojaksolla. Se on myös otettu huomioon. Koska ALDE-ryhmä ei todennäköisesti ole saanut tarpeeksi puheenvuoroja, viimeinen puhuja on jäsen Gallagher.
Pat the Cope Gallagher
(EN) Arvoisa puhemies, Haiti tarvitsee kipeästi apua: lääkkeitä, ruokaa, vettä tai suojia, kaikkea tarvitaan valtavia määriä.
(GA) Monet maanjäristysalueen asukkaat odottavat edelleen apua, jota ei ole saatu. Euroopan unionin on oltava ensimmäisten kansainvälisten auttajien joukossa tarjoamassa tukea ja apua haitilaisille.
(EN) Koko ajan pahenevan elintarvikepulan helpottamiseksi kehotan Euroopan komissiota sisällyttämään EU:n haitilaisille tarjoamaan apuun myös elintarvikeapua, esimerkiksi kalasäilykkeitä. Tiedän, että kalasäilykkeet sisältävät runsaasti proteiinia ja säilyvät pitkään, ja niitä pystytään toimittamaan lyhyellä varoitusajalla, niin kuin aiemminkin.
(GA) Näin ollen pyydän Euroopan komissiota ja etenkin kehitysavusta sekä kalataloudesta vastaavia komission jäseniä harkitsemaan ehdotusta mahdollisimman pian.
(EN) Arvoisa puhemies, kiitän teitä pitkämielisyydestänne.
Puhemies
(PL) Kiitos puheenvuorostanne. Hyvät parlamentin jäsenet, kuulemiset ovat pian alkamassa. Olette tervetulleita mukaan. Olen antanut tänään puheenvuoron 32 puhujalle. Muistattehan, että puhujien piti ilmoittautua etukäteen. Sain luettelon, jossa oli 72 nimeä, ja jaoin puheenvuorot täsmälleen siinä järjestyksessä kuin nimet olivat listalla. Muistakaa ilmoittautua mahdollisimman pian, mikäli haluatte käyttää puheenvuoron ensi kuussa.
Georgios Toussas
(EL) Arvoisa puhemies, minusta tapanne valita puhujia Euroopan parlamentin työjärjestyksen mukaiseen vakiomenettelyyn on puolueellinen. Väitätte, että puhujat valitaan järjestyksessä ja sillä perusteella, että saiko puhuja puheenvuoron Euroopan parlamentin edellisessä istunnossa samasta aiheesta ja samassa menettelyssä. Jos tarkistatte asian papereistanne, huomaatte ensinnäkin, että annoitte tänään puheenvuoron puhujalistan ulkopuolelta, ja toiseksi, että annoitte puheenvuoroja henkilöille, jotka puhuivat Euroopan parlamentin edellisessä täysistunnossa, eli väitteenne eivät pidä paikkansa.
Sitä paitsi ei voida hyväksyä, että Euroopan parlamentin puhemies sensuroi parlamentin jäsenten puheita. Sitä emme hyväksy missään olosuhteissa.
Puhemies
(PL) Hyvä jäsen Toussas, saanko selittää. En antanut puheenvuoroa niille, jotka puhuivat kuukausi sitten. Tarkistakaa puhujalistalta. Olkaa hyvä ja tarkistakaa listalta. Niitä jäseniä, jotka puhuivat kuukausi sitten, ei otettu tällä kertaa huomioon. Lisäksi niillä, jotka puhuivat kaksi kuukautta sitten, oli pienempi mahdollisuus saada nyt puheenvuoro. Tarkistakaa faktat. Voitte tulla toimistooni, niin tarkistetaan yhdessä. En pelkää tarkistusta.
